# Gustav Franke

Gustav Franke (Nowa Wieś Prudnicka, 4 de desembre de 1937) és un antic pilot de trial alemany. A començaments de la dècada del 1960 va ser un dels pioners d'aquest esport a Alemanya i al continent europeu, on es començava a escampar després de dècades de practicar-se només a les Illes Britàniques. Al llarg de la seva carrera va guanyar la Challenge Henry Groutards -competició internacional antecessora del Campionat d'Europa- dos anys seguits (1965 i 1966) i nou campionats d'Alemanya (1962-1969 i 1971).
Franke va obtenir els seus èxits esportius pilotant la Zündapp, una motocicleta alemanya que, contràriament a la majoria de les coetànies britàniques, equipades amb motors de quatre temps de gran cilindrada (Ariel, BSA i AJS entre d'altres), en duia un de dos temps de 250 cc. Mentre que Zündapp no va seguir desenvolupant la seva moto, una altra de semblant va esdevenir el revulsiu tecnològic definitiu dins el món del trial: la catalana Bultaco Sherpa T, desenvolupada per Sammy Miller i llançada el 1965.

## Biografia

Nascut a Neudorf, un llogarret del municipi de Zülz (prop de Grottkau) que formava part aleshores de la Silèsia prussiana, dins el Tercer Reich, Gustav Franke es va traslladar amb la seva família a Fürth, ben a prop de Nuremberg (Baviera), a l'edat de sis anys. Arran dels acords de la Conferència de Potsdam de 1945, després de la Segona Guerra Mundial tant Zülz com Grottkau es van integrar a Polònia (el primer amb el nom de Nowa Wieś Prudnicka i el segon, amb el de Grodków), dins l'actual Voivodat d'Opole.
A Fürth, ciutat que formava part de la nova República Federal d'Alemanya, Franke va fer de mecànic d'automòbils. De jove, malgrat que inicialment es volia dedicar a la boxa, es va decidir finalment pel motociclisme de fora d'asfalt. El 1953, a setze anys, es va comprar la seva primera moto, una Hercules 125. El 1957 va debutar en competició amb una Puch 175 tot disputant proves locals, tant de trial (una modalitat que aleshores tot just s'estava introduint al país) com d'enduro, anomenat aleshores en alemany Geländesport. De cara al 1961 es va comprar una Zündapp 250 i a l'abril va obtenir-hi la seva primera victòria important al Bavarian Mountains Trial, puntuable per a l'incipient Campionat d'Alemanya de trial (era el segon any que es disputava). Al llarg de la temporada va anar sumant nombroses victòries i, tot i no guanyar el campionat, va superar en més d'una prova a qui acabà obtenint-ne el títol, Hermann Bitzer. La temporada següent, 1962, Gustav Franke va obtenir el primer dels seus nou campionats d'Alemanya.
Franke va començar a destacar en competició internacional la temporada de 1963, quan va aconseguir acabar el trial internacional "Lamborelle", a Bèlgica, entre els deu primers superant tres anglesos de l'equip de Greeves: David Clegg, Bill Wilkinson i Don Smith. El guanyador en fou Sammy Miller amb l'Ariel GOV 132. Poc després, al juny, va guanyar el trial internacional de Montbéliard (França) davant de nombrosos pilots francesos, anglesos, neerlandesos i belgues, entre ells Jacky Ickx.
El 1964, la FIM va convocar la primera edició de la Challenge Henry Groutards i Gustav Franke va decidir participar-hi. Va acabar el torneig com a subcampió darrere de Don Smith i va començar així una llarga etapa d'èxits a Europa que arrodoní la temporada següent amb el primer dels dos títols consecutius que aconseguí en aquest campionat. Les temporades de 1967 i 1968 va repetir el subcampionat i encara va seguir entre els pilots capdavanters europeus durant uns anys més.
Un cop retirat de les competicions, Gustav Franke va continuar amb la seva feina de mecànic. Durant anys es va dedicar a la restauració de motocicletes antigues, algunes de les quals s'exposen actualment en museus alemanys.

## Palmarès

| Any | Motocicleta | Campionat d'Europa | Campionat d'Alemanya | Títols |
| 1962 | Zündapp | - | 1r | 1 |
| 1963 | Zündapp | - | 1r | 1 |
| 1964 | Zündapp | 2n | 1r | 1 |
| 1965 | Zündapp | 1r | 1r | 2 |
| 1966 | Zündapp | 1r | 1r | 2 |
| 1967 | Zündapp | 2n | 1r | 1 |
| 1968 | Zündapp | 2n | 1r | 1 |
| 1969 | Zündapp | 4t | 1r | 1 |
| 1970 | Zündapp | 32è | | - |
| 1971 | Zündapp | 9è | 1r | 1 |
| Total títols | Total títols | 2 | 9 | 11 |

### Notes

* ↑ Al total de títols s'hi compten tots els campionats estatals o internacionals guanyats
* ↑ Fins al 1967 el campionat s'anomenà "Challenge Henry Groutards" i a partir de 1968 va passar a anomenar-se Campionat d'Europa

## Resultats a l'Europeu de trial

Font:
| Any | Equip | 1 | 2 | 3 | 4 | 5 | 6 | 7 | 8 | 9 | Punts | Posició |
| 1964 | Zündapp | BEL 1 | FRA 5 | GER 3 | | | | | | | 61 | 2n |
| 1965 | Zündapp | FRA 1 | BEL 1 | | | | | | | | 50 | 1r |
| 1966 | Zündapp | GER 1 | FRA 13 | BEL 2 | | | | | | | 55 | 1r |
| 1967 | Zündapp | SWI 3 | BEL 3 | GER 3 | FRA 2 | | | | | | 82 | 2n |
| 1968 | Zündapp | SWI 4 | GER 2 | BEL 4 | FRA 5 | GBR 2 | | | | | 15 | 2n |
| 1969 | Zündapp | SWI 5 | FRA - | GER 1 | BEL 6 | GBR - | SWE - | | | | 26 | 4t |
| 1970 | Zündapp | GER 7 | FRA - | GBR - | BEL - | IRL - | CAT - | FIN - | SWE - | POL - | 4 | 32è |
| 1971 | Zündapp | GER 2 | GBR - | BEL - | IRL - | FRA 6 | CAT - | SWI - | FIN - | SWE - | 17 | 9è |
* ↑ Fins al 1967, el Campionat d'Europa s'anomenà Challenge Henry Groutards.

## Referències

* 1 2 3 4 5 Hulme, John; Ottinger, Steffen; Heppleston, Matthew «The Gustav Franke Story» (en anglès). Classic Trial Magazine. Trials Media, núm. 26, tardor 2018, pàg. 28-41.
* 1 2 «The king... Franke Gustav» (en anglès). trialonline.org. [Consulta: 11 febrer 2011].
* ↑ «Franke Gustav» (en anglès). trialonline.org. [Consulta: 8 gener 2010].
* ↑ «FIM World Championship» (en anglès). trialonline.org. [Consulta: 21 gener 2015].

## Enllaços externs

* Imatge de Gustav Franke amb la Zündapp de 1968 Arxivat 2010-09-21 a Wayback Machine. (anglès)
* Imatge de la Zündapp de trial dels anys 60
* Motocicleta de museu propietat de Gustav Franke (alemany)
Campions del Món de trial$^1$ :
1964 - Smith
1965 - Franke
1966 - Franke
1967 - Smith
1968 - Miller
1969 - Smith
1970 - Miller
1971 - Andrews
1972 - Andrews
1973 - M. Lampkin
1974 - Rathmell
1975 - M. Lampkin
1976 - Vesterinen
1977 - Vesterinen
1978 - Vesterinen
1979 - Schreiber
1980 - Karlson
1981 - Burgat
1982 - Lejeune
1983 - Lejeune
1984 - Lejeune
1985 - Michaud
1986 - Michaud
1987 - Tarrés
1988 - Michaud
1989 - Tarrés
1990 - Tarrés
1991 - Tarrés
1992 - Ahvala
1993 - Tarrés
1994 - Tarrés
1995 - Tarrés
1996 - Colomer
1997 - D. Lampkin
1998 - D. Lampkin
1999 - D. Lampkin
2000 - D. Lampkin
2001 - D. Lampkin
2002 - D. Lampkin
2003 - D. Lampkin
2004 - Fujinami
2005 - Raga
2006 - Raga
2007 - Bou
2008 - Bou
2009 - Bou
2010 - Bou
2011 - Bou
2012 - Bou
2013 - Bou
2014 - Bou
2015 - Bou
2016 - Bou
2017 - Bou
2018 - Bou
2019 - Bou
2020 - Bou
2021 - Bou
2022 - Bou
2023 - Bou
2024 - Bou :
$^1$Del 1964 al 1967, el campionat s'anomenà Challenge Heny Groutards i del 1968 al 1974, Campionat d'Europa. :